Είναι η 5η διαδοχική χρονιά κατά την οποία καταγράφεται φυσική μείωση του πληθυσμού. Αθροιστικά, από το 2011 μέχρι και το 2015 ο πληθυσμός της χώρας αποκλειστικά λόγω της μείωσης των γεννήσεων και της αύξησης των θανάτων έχει μειωθεί κατά περίπου 90.000 άτομα. Δηλαδή, στην 5ετία των μνημονίων έχει χαθεί ουσιαστικά μια μεγάλη ελληνική πόλη.

Είναι ενδεικτικό ότι μόνο στην 3ετία 2013-2015 οι θάνατοι ξεπέρασαν τις γεννήσεις κατά τουλάχιστον 68.000 άτομα, αριθμός μεγαλύτερος από τον πληθυσμό των Ιωαννίνων, των Τρικάλων ή της Χαλκίδας.

Το ιδιαίτερα ανησυχητικό στοιχείο είναι η συνεχής επιδείνωση των δεικτών. Το ισοζύγιο ήταν αρνητικό κατά 4.671 άτομα το 2011. Ο αριθμός αυξήθηκε στα 16.299 άτομα το 2012, στα 17.660 άτομα το 2013, στα 21.592 άτομα το 2014 και εκτοξεύτηκε στα 29.365 άτομα το 2015. Μάλιστα, τα στοιχεία από τα ληξιαρχεία των δήμων -πηγή άντλησης των δεδομένων από την ΕΛΣΤΑΤ- δείχνουν ότι και το 2016 θα είναι εξαιρετικά αρνητική και ενδεχομένως ακόμη χειρότερη χρονιά.

Αναλυτικά, τα στοιχεία που δημοσίευσε χθες η ΕΛΣΤΑΤ έχουν ως εξής:

1. Οι γεννήσεις κατά το 2015 ανήλθαν σε 91.847 (47.294 αγόρια και 44.553 κορίτσια) παρουσιάζοντας μείωση κατά 0,3% σε σχέση με το 2014 που είχαν ανέλθει σε 92.148 (47.383 αγόρια και 44.765 κορίτσια). Σχετικά με την υπηκοότητα της μητέρας, 79.904 παιδιά γεννήθηκαν από Ελληνίδες (δηλαδή το 87%) και 11.943 από αλλοδαπές.

2. Οι θάνατοι κατά το 2015 παρουσίασαν αύξηση κατά 6,6% και ανήλθαν σε 121.212 (61.798 άντρες και 59.414 γυναίκες).